Къаир Азэмэт ягъэлъапIэ
Алыдж-урым бэнэкIэмкIэ Словакием щызэхэта дунейпсо зэхьэзэхуэм жэз медалыр къыщызыхьа Къаир Азэмэт иджыблагъэ щагъэлъэпIащ ар къыщалъхуа Урыху къуажэм. ГуфIэгъуэ зэхыхьэм кърихьэлIащ КъБР-м спортымкIэ и министр Хьэсанэ Ислъам, алыдж-урым бэнэкIэмкIэ олимп чемпион Хъущт Аслъэнбэч, къуажэ администрацэм и Iэтащхьэ Гугъуэтыж Марат, спортсменхэр, нэгъуэщIхэри.
«Алыдж-урым бэнэкIэм ди сабийхэм яхелъхьэ къарууфIагъэр, бэшэчагъэр, къалэн зыхуагъэувыжам хуэкIуэн зэрыхуей гурыщIэхэр. Гуапэщ ди къуажэм щыщу а спорт лIэужьыгъуэм дихьэх ныбжьыщIэхэм я бжыгъэм илъэс къэс зэрыхэхъуэр. Зэхьэзэхуэ зэмылIэужьыгъуэхэм хэтурэ, ди бэнакIуэхэм я Iэзагъыр ирагъэфIакIуэ, я спорт зэфIэкIым хагъахъуэ. КъыдэкIуэтей ныбжьыщIэр спортым дедгъэхьэхкIэрэ ди къэкIуэнур узыншэ тхуэщIынущ. Къызэрыхэгъэщыпхъэщи, цIыхубэм щIэныгъэ ятыныр, спорт и лъэныкъуэкIи зегъэужьыныр ди къэралым и унэтIыныгъэ нэхъыщхьэхэм ящыщ зыщ», — захуигъэзащ къызэхуэса-хэм Урыху къуажэ администрацэм и Iэтащхьэ Гугъуэтыж Марат.
Къаир Азэмэт къищынэмыщIауэ, Урыху къуажэм и цIэр спорт утыкум фIыкIэ щызыгъэIуахэм ящыщщ Цалийхэ Залымрэ Алимрэ, Аджырэ Залым, Блийхэ Алимрэ Тимуррэ, Рэмэзан Хьэсэн сымэ, нэгъуэщIхэри.
КъыкIэлъыкIуэу псалъэ иратащ КъБР-м и Правительствэм и УнафэщIым и чэнджэщэгъу АфIэунэ Аслъэн. «Си гуапэу Азэмэт и текIуэныгъэ дахэмкIэ сохъуэхъу. Здынэсам къыщымыувыIэу Олимп джэгухэм я дыщэ медалыр зыIэригъэхьэну дыщогугъ. Спорт зэхьэзэхуэрщ апхуэдэ лъагапIэхэм лъабжьэ быдэ яхуэхъур. Къаир Азэмэт и дежкIэ иджырей дунейпсо зэхьэзэхуэр япэу утыкушхуэ щихьа зэIущIэщ. Абы и пэкIэ спортсмен щIалэщIэр Урысейм щекIуэкIа зэпеуэ зыбжанэхэм щытекIуащ», — жиIащ АфIэунэм.
Ди къэралми, дуней псоми спортсмен куэд утыку къыщришащ Къаирым и тренер Мэкъуауэ Малик. КъБР-м физическэ щэнхабзэмрэ спортымкIэ щIыхь зиIэ и лэжьакIуэм и нэIэ щIэту къигъэхъуащ къэралым и гуп нэхъыщхьэм хагъэхьа щIалэщIэ лъэрызехьэ куэд.
Урыху щекIуэкIа гуфIэгъуэ зэхыхьэм къекIуэлIахэм я нэгу зрагъэужьащ жылэм ЩэнхабзэмкIэ и унэм и къэфакIуэ гупым, Анзорей къуажэм къикIа уэрэджыIакIуэхэм, ЦокIыл Азэмэт, Насып Астемыр сымэ, нэгъуэщIхэми.
ЖЫЛАСЭ Замир.
